b'\n_START_ARTICLE_\nReg\xc3\xa0lia i ins\xc3\xadgnies papals\n_START_PARAGRAPH_\nLa Reg\xc3\xa0lia Papal i les ins\xc3\xadgnies s\xc3\xb3n les peces de vestir pr\xc3\xb2pies del Papa, en les seves capacitats de cap de l\'Esgl\xc3\xa9sia Cat\xc3\xb2lica Romana i sobir\xc3\xa0 de l\'Estat de la Ciutat del Vatic\xc3\xa0\n_START_SECTION_\nRoba coral\n_START_PARAGRAPH_\nQuan no est\xc3\xa0 celebrant un servei religi\xc3\xb3s, el Papa vesteix amb una sotana. La roba coral \xc3\xa9s per a quan assisteix (per\xc3\xb2 no celebra) serveis, aix\xc3\xad com en ocasions formals, com les audi\xc3\xa8ncies._NEWLINE_La pe\xc3\xa7a habitual \xc3\xa9s la sotana blanca amb el solideu. Nom\xc3\xa9s el Papa pot portar una sotana feta de seda tornasolada. La sotana solia portar una cua, per\xc3\xb2 Pius XII abandon\xc3\xa0 el costum. Per conveni\xc3\xa8ncia, la cua podia ser treta de la sotana. Solia portar un faix\xc3\xad a la cintura, amb les puntes caient per sota dels genolls i sovint amb el seu escut personal brodat. Pau VI simplific\xc3\xa0 el seu disseny._NEWLINE_Sobre la sotana el Papa porta un roquet amb puntes de coix\xc3\xad. Sobre el roquet porta la musseta papal vermella, una capa fins als colzes que est\xc3\xa0 botonada al front. El color vermell \xc3\xa9s un vestigi dels dies on l\'escarlata era el color papal (el blanc nom\xc3\xa9s esdevingu\xc3\xa9 associat amb el papat despr\xc3\xa9s de les guerres napole\xc3\xb2niques. La musseta papal tenia un petit gafet a l\'esquena, que desaparegu\xc3\xa9 despr\xc3\xa9s del Vatic\xc3\xa0 II per\xc3\xb2 que recentment ha tornat. Durant l\'hivern la musseta \xc3\xa9s de vellut vermell rivetejat amb ermini (desaparegu\xc3\xa9 temporalment despr\xc3\xa9s del Vatic\xc3\xa0 II, per\xc3\xb2 Benet XVI la torn\xc3\xa0 a fer servir). Durant l\'estiu la musseta \xc3\xa9s de set\xc3\xad vermell. Sobre la musseta el Papa porta una creu pectoral que penja d\'un cord\xc3\xb3 daurat. Tamb\xc3\xa9 pot portar una estola vermella brodada amb fil d\'or, fins i tot quan no oficia un servei. Tradicionalment durant l\'octava de Pasqua el Papa llueix la musseta pasqual blanca, feta en seda atornasolada blanca amb ermini blanc. Aquesta musseta tamb\xc3\xa9 va ser recuperada el 2008 per Benet XVI._NEWLINE_Des del segle\xc2\xa0xiii, en molts retrats papals el pont\xc3\xadfex apareix portant el camauro, un barret de vellut vermell que cobreix les orelles, rivetejat d\'ermini. El camauro es deix\xc3\xa0 de fer servir despr\xc3\xa9s de la mort de Joan XXIII, per\xc3\xb2 Benet XVI el va tornat a fer servir._NEWLINE_Tradicionalment, el Papa porta unes sabates vermelles, tot i que Joan Pau II habitualment les portava de color negre o marr\xc3\xb3, per\xc3\xb2 Benet XVI les recuper\xc3\xa0.\n_START_SECTION_\nRoba ordin\xc3\xa0ria\n_START_PARAGRAPH_\nEl vestuari ordinari del Papa, que porta habitualment fora de les funcions lit\xc3\xbargiques, consisteix amb una sotana blanca amb la musseta blanca afegida, cenyida mitjan\xc3\xa7ant un faix\xc3\xad blanc (on habitualment hi ha l\'escut d\'armes papal brodat), la creu pectoral penjant d\'un cord\xc3\xb3 daurat, les sabates papals vermelles, i el solideu blanc._NEWLINE_En ocasions m\xc3\xa9s formals, el Papa pot portar una capa vermella semblant al ferraiuolo, llevat de la seva decoraci\xc3\xb3 en daurat. Alternativament, pot portar una capa vermella amb una sobre-capa afegida._NEWLINE_A l\'exterior, el Papa pot portar el cappello romano, un barret d\'ala ampla emprat per tots els rangs del clergat; tot i que si b\xc3\xa9 els clergues porten el capello en negre, el del Papa habitualment \xc3\xa9s vermell (tot i que pot ser blanc).\n_START_SECTION_\nIns\xc3\xadgnia\n_START_PARAGRAPH_\nLa ins\xc3\xadgnia del Papat inclou la imatge de dues claus creuades, una d\'or i l\'altra de plata, lligades amb un cord\xc3\xb3 vermell. Representen les "claus del Regne del Cel" i s\xc3\xb3n, en molts sentits, el s\xc3\xadmbol espec\xc3\xadfic del Papat com a instituci\xc3\xb3 i del seu paper central a l\'Esgl\xc3\xa9sia Cat\xc3\xb2lica. El que Jes\xc3\xbas va dir a Sim\xc3\xb3 Pere \xc2\xabEt donar\xc3\xa9 les claus del Regne del cel; tot all\xc3\xb2 que lliguis a la terra quedar\xc3\xa0 lligat al cel, i tot all\xc3\xb2 que deslliguis a la terra quedar\xc3\xa0 deslligat al cel \xc2\xbb \xc3\xb3 en general als deixebles \xc2\xabtot all\xc3\xb2 que lligueu a la terra quedar\xc3\xa0 lligat al cel, i tot all\xc3\xb2 que deslligueu a la terra quedar\xc3\xa0 deslligat al cel.\xc2\xbb \xc3\xa9s ent\xc3\xa8s a la teologia cat\xc3\xb2lica com l\'establiment de dues jurisdiccions, la Celestial i la Terrenal; representades per les claus d\'or i plata: la creu de plata simbolitza el poder de lligar i deslligar a la terra, mentre que la d\'or \xc3\xa9s pel Cel; mentre que una altra interpretaci\xc3\xb3 diu que la de plata representa lligar i la d\'or deslligar._NEWLINE_L\'emblema principal del papat s\xc3\xb3n les dues claus sota del triregnum. Aquest s\xc3\xadmbol apareix en molts llocs. L\'escut personal del Papa se situa al damunt de les dues creus en sautor darrere de l\'escuss\xc3\xb3 (una clau en plata i l\'altre en or, lligades amb un cord\xc3\xb3 vermell), i per damunt el triregnum en plata amb tres corones d\'or i infulae en vermell (les \xc3\xadnfules que pengen de la part posterior de la tiara i cauen sobre les espatlles quan es porta posada)._NEWLINE_La bandera en blanc i groc de la Ciutat del Vatic\xc3\xa0 tamb\xc3\xa9 fa servir aquest emblema sobre la part dreta de la meitat blanca de la bandera. Els colors blanc i or van ser adoptats per primera vegada el 1808 com a senyera de la gu\xc3\xa0rdia personal de Pius VII, quan la resta de forces del que havien estat els Estats Pontificis van passar a mans de Napole\xc3\xb3. La bandera anterior era en vermell i or, els colors tradicionals de la ciutat de Roma. El 1808, per\xc3\xb2, la bandera no era la de la Ciutat del Vatic\xc3\xa0, car no existiria fins al 1929._NEWLINE_L\'escut d\'armes de la Santa Seu i de la Ciutat del Vatic\xc3\xa0 tamb\xc3\xa9 fa servir aquest emblema papal. Les armes estan blasonades: en camper de gules, dues claus passades en sautor, amb les dents a dalt i mirant cap enfora, la de la destra d\'or per damunt de la sinistra d\'argent, lligades amb un cord\xc3\xb3 de gules. Sobre les claus, al cap de l\'escut, una tiara papal.. A l\'escut de la Santa Seu, d\'acord amb un costum vigent des de 1929, les claus poden estar revertides._NEWLINE_El umbraculum (m\xc3\xa9s conegut pel seu nom en itali\xc3\xa0, ombrellino) \xc3\xa9s l\'ombrel\xc2\xb7la (consistent en franges alternes en vermell i or, els colors tradicionals de la ciutat de Roma i, fins al 1808, del Papat), la funci\xc3\xb3 original del qual era simplement donar ombra. Com que tradicionalment era una prerrogativa reial caminar sota l\'ombrel\xc2\xb7la, el Papa Alexandre VI comen\xc3\xa7\xc3\xa0 a emprar el umbraculum per simbolitzar el poder terrenal del Papat, i era portat per un home que se situava darrere del Papa. Actualment apareix a l\'escut d\'armes del cardenal camarlenc, que administra la propietat de la Santa Seu quan es troba en seu vacant). La pr\xc3\xa0ctica de caminar amb el umbraculum ha desaparegut, tot i que continua existint a l\'her\xc3\xa0ldica eclesi\xc3\xa0stica i segueix sent la ins\xc3\xadgnia d\'una bas\xc3\xadlica, habitualment a la dreta de l\'altar major. A vegades se\'l porta a les processons com a signe de la dignitat de bas\xc3\xadlica.'